Diari Oficial de la Generalitat Valenciana


Sumari del DOGV 9175, del 16-09-2021 (2021/9293)

RESOLUCIÓ de 14 de setembre de 2021, de la consellera de Participació, Transparència, Cooperació i Qualitat Democràtica, per la qual es fa publicitat de l'Acord de data 20 de juliol de 2021, de la Comissió Tècnica de Coordinació, així com dels seus annexos, pel qual s'aprova el Catàleg de vestigis de la Guerra Civil i la Dictadura en l'àmbit de la Comunitat Valenciana, la relació dels elements contraris a la memòria democràtica i la dignitat de les víctimes que hagen de ser retirats o eliminats per no haver sigut retirats o eliminats voluntàriament, i els criteris generals d'actuació sobre els vestigis de la Guerra Civil i la Dictadura.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9175

Data del DOGV
:   16-09-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9293


Data del document
:   14-09-2021

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica
    * catàleg
    * guerra civil
    * transparència administrativa
    * legislació

RESOLUCIÓ de 14 de setembre de 2021, de la consellera de Participació, Transparència, Cooperació i Qualitat Democràtica, per la qual es fa publicitat de l'Acord de data 20 de juliol de 2021, de la Comissió Tècnica de Coordinació, així com dels seus annexos, pel qual s'aprova el Catàleg de vestigis de la Guerra Civil i la Dictadura en l'àmbit de la Comunitat Valenciana, la relació dels elements contraris a la memòria democràtica i la dignitat de les víctimes que hagen de ser retirats o eliminats per no haver sigut retirats o eliminats voluntàriament, i els criteris generals d'actuació sobre els vestigis de la Guerra Civil i la Dictadura.  
 [2021/9293]  
L'article 15.1 de la Llei 52/2007, de 26 de desembre per la qual es reconeixen i amplien drets i s'estableixen mesures en favor dels qui van patir persecució o violència durant la Guerra Civil i la Dictadura, preveu que: «Les administracions públiques, en l'exercici de les seues competències, prendran les mesures oportunes per a la retirada d'escuts, insígnies, plaques i altres objectes o mencions commemoratius d'exaltació, personal o col·lectiva, de la revolta militar, de la Guerra Civil i de la repressió de la Dictadura», i afig en l'apartat 3 que: «el Govern col·laborarà amb les comunitats autònomes i les entitats locals en l'elaboració d'un catàleg de vestigis relatius a la Guerra Civil i la Dictadura».  
  
Per la seua part, l'article 39 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, en l'apartat primer prescriu que: «L'exhibició pública d'escuts, insígnies, plaques i altres objectes o mencions, com el nomenclàtor de carrers, inscripcions i altres elements adossats a edificis públics o situats en la via pública, realitzats en commemoració, exaltació o enaltiment individual o col·lectiu de la revolta militar de 1936 i del franquisme, dels seus dirigents o de les organitzacions que van sustentar el règim dictatorial, es considera contrària a la dignitat de les víctimes.»  
  
Així mateix, en l'apartat 2 contempla un mandat, dirigit a totes les administracions públiques de la Comunitat Valenciana, pel qual ordena adoptar, en l'exercici de les seues competències, i de conformitat amb el que s'estableix en l'apartat primer, les mesures necessàries per a procedir a la retirada o eliminació dels elements contraris a la memòria democràtica, sense perjudici de les actuacions que les víctimes, els seus familiars o les entitats memorialistes puguen dur a terme en defensa del seu dret a l'honor i la dignitat.  
L'objecte de totes aquestes mesures és evitar qualsevol exaltació de la rebel·lió militar de 1936 i de la Dictadura, així com facilitar que els elements i símbols públics siguen ocasió de trobada i no d'enfrontament, ofensa o greuge.  
En línia amb l'anterior, la disposició addicional primera, apartat 1, de la Llei 14/2017 estableix que en el termini d'un any a partir de l'entrada en vigor de la llei, haurà de fer-se la retirada o l'eliminació dels elements als quals es refereix l'article 39 o, en un altre cas, s'iniciarà el procediment d'ofici al qual es refereix l'esmentat precepte; i en l'apartat 2 ordena a les administracions públiques, en el termini d'un any a partir de la publicació d'aquesta llei, que revisen i invaliden totes les distincions, nomenaments, títols honorífics i altres formes d'exaltació de persones vinculades a la defensa del règim franquista, i en aquest termini es realitzaran les diligències oportunes que ho certifiquen, que seran fetes públiques per les diferents administracions, així com remeses al Govern d'Espanya.  
Igualment, de conformitat amb l'article 39.5 i 6 de la Llei 14/2017, de 10 de novembre, s'ordena la creació d'una comissió tècnica i d'un comité tècnic d'experts per a la determinació dels elements contraris a la memòria democràtica que no hagen sigut retirats o eliminats voluntàriament i la retirada dels quals siga procedent, o, altrament, que se n'exceptue la retirada o l'eliminació per concórrer-hi raons artístiques o arquitectòniques per a mantindre'ls. A continuació, la llei preveu per al cas de no retirar voluntàriament vestigis, la iniciació d'ofici, per part de la Generalitat, d'un procediment per a l'efectiva retirada (article 39.7 a 10).  
Per tot això, la Direcció General de Qualitat Democràtica, Responsabilitat Social i Foment de l'Autogovern ha impulsat des de l'inici de la present legislatura la continuació dels treballs per a l'elaboració d'un catàleg de vestigis relatius a la Guerra Civil i la Dictadura, per part de la Comissió Tècnica de Coordinació, constituïda com a grup de treball d'aquesta conselleria per la Resolució de 3 de juliol de 2020, de la consellera de Participació, Transparència, Cooperació i Qualitat Democràtica (DOGV 8853, 09.07.2020),  
Mitjançant l'Acord de 20 de juliol de 2021, la Comissió Tècnica de Coordinació ha aprovat el Catàleg de vestigis relatius a la Guerra Civil i la Dictadura, que inclou els elements coneguts contraris a la memòria democràtica i a la dignitat de les víctimes que han de ser retirats o eliminats, segons la informació facilitada per les entitats locals, el conjunt de conselleries de la Generalitat i associacions que tenen per objecte la recuperació de la memòria històrica i el reconeixement de les víctimes de la Guerra Civil i del franquisme.  
Així mateix, en aquest acord s'ha aprovat la relació dels elements contraris a la memòria democràtica i la dignitat de les víctimes que hagen de ser retirats o eliminats, per no haver sigut retirats o eliminats voluntàriament, així com els criteris generals d'actuació per a la retirada dels vestigis que continguen qualsevol motiu de commemoració, exaltació o enaltiment de la revolta militar de 1936 o de la Dictadura franquista.  
D'aquesta manera, s'inicia la política pública autonòmica adreçada a la necessària democratització dels espais públics del nostre territori com a forma de reparació de les víctimes del franquisme i de recuperació de la memòria democràtica, imprescindible fonament de la convivència a la Comunitat Valenciana.  
Una vegada conclòs el treball, i sense perjudici de la inclusió en el futur d'altres vestigis contraris a la memòria democràtica, raons d'interés públic aconsellen donar publicitat a aquest acord i als seus annexos, a fi que se'n prenga coneixement i que les administracions públiques, les associacions memorialistes, l'Església catòlica, les associacions cíviques o la ciutadania coneguen els criteris generals d'actuació que han de seguir-se per a localitzar i retirar tots els vestigis de la Guerra Civil i la Dictadura existents al territori de la Comunitat Valenciana, alhora que puguen col·laborar en la localització de nous vestigis mitjançant la comunicació a aquesta conselleria.  
Per tot això, en virtut del que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques, i de conformitat amb l'article 155 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, resolc:  
  
Primer  
Donar publicitat a l'Acord de data 20 de juliol de 2021, de la Comissió Tècnica de Coordinació, així com als seus annexos, pel qual s'aprova el Catàleg de vestigis de la Guerra Civil i la Dictadura en l'àmbit de la Comunitat Valenciana, la relació dels elements contraris a la memòria democràtica i la dignitat de les víctimes que hagen de ser retirats o eliminats, per no haver sigut retirats o eliminats voluntàriament, i els criteris generals d'actuació sobre els vestigis de la Guerra Civil i la Dictadura.  
  
Segon  
Aquest acord, juntament amb els seus annexos, estarà disponible i podrà consultar-se en la pàgina web de la Conselleria de Participació, Transparència, Cooperació i Qualitat Democràtica: https://participacio.gva.es/es/web/qualitat-democratica/memoria-democratica. Així mateix, es podran comunicar l'existència i la localització de nous vestigis a través de l'adreça electrònica hhshyqqdvoghdnmryb@hid.qh.  
  
València, 14 de setembre de 2021.- La consellera de Participació, Transparència, Cooperació i Qualitat Democràtica: Rosa Pérez Garijo.